SKRIFTLIG FORESPØRGSEL E-3090/02

af Jan Mulder (ELDR) til Kommissionen

(28. oktober 2002)

Om: Forhøjelse af den maksimale garantimængde for hør og hamp i Nederlandene

Hør- og hampeproduktionen udviser stor stigning i visse lande i Den Europæiske Union og bl.a. Nederlandene. Fibrene er et særdeles anvendeligt og miljøvenligt industrielt råmateriale, som foruden den traditionelle afsætning til papirindustrien i stigende grad finder anvendelse til fremstilling af autodele såsom instrumentpaneler, hattehylder osv. Det er en produktion, som frembyder flere muligheder for landbrugsbedrifterne. I øjeblikket gælder der dog som led i den fælles markedsordning for hør og hamp (forordning (EF) nr. 1673/2000(1)) en begrænsning for den mængde, hvortil der kan ydes støtte. Det betyder, at det nuværende dyrkningsareal på 4 000 ha til hamp og godt 2 000 ha til hør udnyttes helt og holdent til de for Nederlandene maksimale garantimængder for lange hampefibre samt korte hampefibre og hørfibre. I det kommende år forventes der at opstå et problem, idet dyrkningen af hamp og hør vil stige yderligere. Dette lægger allerede nu en dæmper på den igangværende produktion, eftersom der kræves en udvidelse af arealet for at opbygge nye markeder og for at give aftagerne sikkerhed for tilstrækkelige tilførsler af hør- og hampefibre. Først ved udgangen af 2003 vil Kommissionen evaluere ordningen.

1. Er Kommissionen bekendt med den interessante og miljøvenlige anvendelse af hør- og hampefibre i bilindustrien og den store efterspørgsel i denne branche efter disse landbrugsprodukter (bl.a. i kraft af de tyske myndigheders forpligtelse til ved lov at fremme brugen af denne form for råmaterialer)? Er Kommissionen villig til at fastlægge lignende brugsfremmende foranstaltninger for hele Den Europæiske Union?

2. Kan Kommissionen tilslutte sig den opfattelse, at den nuværende maksimale garantimængde for hør- og hampefibredyrkningen i Nederlandene er for lav, og at der kræves en forhøjelse for således at give producenterne fuld mulighed for at dække efterspørgslen fra bilindustrien? Er Kommissionen i bekræftende fald villig til at gennemføre evalueringen af forordning (EF) nr. 245/2001(2) på et tidligere tidspunkt?

3. Er der i Kommissionens øjne mulighed for med virkning fra produktionsåret 2003 at lempe begrænsningerne i garantimængderne og f.eks. ved at tillade, at ikke-udnyttede mængder i en medlemsstat kan udnyttes af en anden medlemsstat, hvor garantimængden er overskredet?

(1) EFT L 193 af 29.7.2000, s. 16.

(2) EFT L 35 af 6.2.2001, s. 18.

Svar afgivet på Kommissionens vegne af Franz Fischler

(6. december 2002)

1. Kommissionen er bekendt med visse mulige anvendelser af hør- og hampefibre i automobilindustrien. Den har allerede nævnt dette i sin begrundelse til det forslag om en reform af den fælles markedsordning i denne sektor, der blev forelagt i november 1999.

For at fremme afsætningsmulighederne for landbrugsprodukter, der på sigt vil kunne finde et givtigt industrielt marked, findes der en støtte til forarbejdning af hør- og hampefibre med henblik på fremstilling af fibre, der er tilstrækkeligt rensede til denne form for teknisk brug.

Endvidere nyder disse afgrøder godt af støtten til landbrugere inden for rammerne af produktionsstøtten for visse markafgrøder.

2. Ordningen for støtte til forarbejdning af hør- og hampestrå bestemt til fiberproduktion trådte i kraft fra produktionsåret 2001/2002. Kommissionen fremlægger inden udgangen af 2003 en rapport, der hovedsagelig vil dreje sig om tendenserne i produktionen og om fordelingen af de nationale garantimængder. Da den periode, hvori stråene kan forarbejdes, er på 22 måneder for at muliggøre en god administrativ forvaltning samtidig med, at der tages hensyn til de særlige betingelser, der gælder for denne sektors markeder, råder Kommissionen på nuværende tidspunkt kun over foreløbige produktionstal for et produktionsår samt foreløbige skøn for det efterfølgende produktionsår. Under disse betingelser er det på nuværende stadium for tidligt at drage konklusioner vedrørende niveauet for de nationale garantimængder, og indholdet af førnævnte rapport kan ikke foregribes, uden at der kan opstå alvorlig tvivl om oplysningernes relevans.

3. Muligheden for at overføre nationale garantimængder mellem medlemsstater ville kræve en ændring af Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(1).

(1) EFT L 193 af 29.7.2000.